นายกรัฐมนตรี ยืนยันรัฐบาลพร้อมดูแลทุกคนอย่างเต็มที่ เน้นความมั่นคงและการพัฒนาแบบองค์รวม ยกระดับคุณภาพชีวิตให้ดียิ่งขึ้น
พล.อ.ประยุทธ์ จันทร์โอชา  นายกรัฐมนตรีและรัฐมนตรีว่าการกระทรวงกลาโหม พร้อมคณะ ลงพื้นที่จังหวัดยะลา รับฟังรายงานความก้าวหน้าการพัฒนาพื้นที่ พร้อมมอบนโยบายว่า รัฐบาลมุ่งมั่นพัฒนาเศรษฐกิจและสังคมจังหวัดชายแดนภาคใต้ พร้อมผลักดันโครงการต้นแบบสามเหลี่ยมมั่นคง ที่จะช่วยแก้ปัญหาต่างๆในพื้นที่แบบครบวงจร ซึ่งรัฐบาลพร้อมขับเคลื่อนแผนงานตามความเหมาะสม พร้อมรับฟังปัญหาจากประชาชนในพื้นที่ เพื่อนำไปสู่การแก้ปัญหาความเดือดร้อนที่ตรงจุด ทั้งปัญหาพืชผลทางการเกษตรตกต่ำ ปัญหาที่ดินทำกิน ประมง และการสร้างความมั่นคง เพราะถือเป็นส่วนสำคัญ         หากพื้นที่ภาคใต้มีความมั่นคง การพัฒนาต่างๆ ก็จะตามมาแบบองค์รวม แต่ทั้งนี้รัฐบาลและเจ้าหน้าที่จะแก้ไขปัญหาฝ่ายเดียวไม่ได้ ต้องอาศัยความร่วมมือจากประชาชนด้วย โดยรัฐบาลยืนยันดูแลคุณภาพชีวิตของทุกคน ทุกศาสนา เพราะทุกคนต้องอยู่ร่วมกันได้อย่างสงบสุข เพราะนี่คือแผ่นดินไทย ซึ่งได้กำชับเจ้าหน้าที่รักษาความมั่นคงให้ดำเนินการทุกอย่างบนหลักกฏหมาย มีกระบวนการที่โปร่งใส และไม่ละเมิดสิทธิมนุษยชน        นายกรัฐมนตรี ขอบคุณภาคเอกชนที่มาลงทุนในจังหวัดชายแดนภาคใต้ ซึ่งช่วยให้เศรษฐกิจในพื้นที่เติบโตขึ้น รวมถึงการค้าชายแดนด้วย และถือเป็นส่วนหนึ่งของแผนการพัฒนาที่จะช่วยให้ทุกคนในพื้นที่มีรายได้ มีอาชีพ และมีการศึกษา